9.		Návrh na určenie mena maloletého dieťaťa súdom
			(§ 40 ods. 3 Zákona o rodine)
Okresnému súdu 
Revúca
V Revúcej dňa 1. 4. 2022
Návrh
vo veci maloletej: 	Horváthovej, nar. 11. 3. 2022, bytom u rodičov, štátne občianstvo SR, 
dieťa rodičov:	Márie Horváthovej rod. Hrnčárovej, nar. 6. 7. 1968 bytom Komenského 8, Revúca, št. obč. SR a
		Štefana Horvátha, nar. 18. 12. 1969, bytom Komenského 8, Revúca, štátne občianstvo SR
o určenie mena maloletého dieťaťa súdom.
I.
Dňa 14. 8. 2020 sme uzatvorili s otcom maloletého dieťaťa manželstvo. Zároveň sme sa dohodli, že priezvisko „Horváth“ bude našim spoločným priezviskom, ktoré sa tak zároveň stalo aj priezviskom pre naše spoločné deti. Dňa 11. 3. 2022, t. j. za trvania manželstva, sa nám narodila maloleté dcéra, ktorá nadobudla priezvisko „Horváthová“. 
Dôkazy:
–	Sobášny list
–	Rodný list
II.
Môj manžel by chcel, aby meno našej maloletej dcéry bolo „Šeherezáda“. Ja som navrhovala meno „Janka“. Manžel však trvá na svojom a nepripúšťa žiadne kompromisné riešenie. Otcom navrhované cudzokrajné meno sa mi javí ako nevhodné, nakoľko všetci členovia našej rodiny majú mená slovenské a takéto cudzokrajné meno by mohlo mať negatívne následky pre naše dieťa v jeho budúcom živote. 
Dôkazy:
–	Výsluch účastníkov
III.
Keďže sme sa ako rodičia maloletého dieťaťa nedohodli na mene maloletého dieťaťa, žiadam súd, aby vydal nasledovné 
uznesenie:
Súd určuje meno maloletej Horváthovej, nar. 11. 3. 2022 dieťaťu rodičov Márie Horváthovej rod. Hrnčárovej, nar. 6. 7. 1968 a Štefana Horvátha, nar. 18. 12. 1969 „Janka“. 
Mária Horváthová
Poznámky k vzoru
Ak sa rodičia nedohodnú o mene alebo priezvisku maloletého dieťaťa alebo ak žiadny z rodičov nie je známy, určí meno alebo priezvisko súd.
Na konanie vo veciach starostlivosti súdu o maloletých je miestne príslušný súd, v ktorého obvode má maloletý v čase začatia konania bydlisko určené dohodou rodičov alebo iným zákonným spôsobom. Ak nie je príslušný súd známy alebo ak nemôže včas vykonať procesné úkony, koná súd, v ktorého obvode sa maloletý zdržuje. Len čo je to však možné, postúpi vec príslušnému súdu.
Konanie je oslobodené od súdnych poplatkov.